Beskerm jou werk in grootste werksmagskommeling van ons tyd - Solidariteit WêreldSolidariteit Wêreld
Tuis › Nuuskantoor › Beskerm jou werk in grootste werksmagskommeling van ons tyd
Agtergrond vir Solidariteit-werwingsveldtog te midde van en na die Covid-19-krisis
Die virus is besig om sy kruin te bereik. Mense word siek en kry swaar. Wat egter nog meer vernietigend as die virus is, is die ekonomiese gevolge daarvan. Die kruin van die ekonomiese krisis is nog op pad. Dit is 'n kruin wat baie langer as die virus self gaan duur.
Die Sondagkoerant Rapport praat van 'n bloedbad van werksverliese. Ekonome waarsku dat werkloosheid tot 40% kan styg, en sommiges waarsku dat selfs 50% moontlik is. Rapport verwys na 'n opname wat bevind het dat soveel as 3 miljoen Suid-Afrikaners hulle werk kan verloor.
Groot maatskappye wat besig is met afleggings sluit in Edcon, SAA, SASOL, Media24, Comair en meer. Salarisse word gesny by Denel, ArchelorMittal, skole, mediese ondernemings en honderde ander klein ondernemings, veral in die vervaardigingsbedryf.
Die grootste herskommeling van die Suid-Afrikaanse werksmag lê nog voor.
Salarisse word gesny, personeelgetalle word minder gemaak, oortyd word weggevat en diensvoorwaardes word verander.
Die onweerswolke pak saam en 'n werkstorm is op pad. As jy in jou eie bootjie te midde van die storm is, kan die golwe jou omstamp. Jy is baie veiliger as jy op die groot Solidariteit-skip klim.
Solidariteit se kernfunksie is om tydens 'n krisis werk te beskerm. Die Solidariteit-skip is daarvoor gebou.
Gewone mense wat werk is totaal blootgestel. Om in hierdie krisis alleen in die werkplek gevang te word, kan 'n skrikwekkende ervaring wees.
In hierdie moeilike tyd is Solidariteit hier vir jou. Die individuele werknemer kan in die groot ratte van die Covid-19-werkplekherstrukturering vasgedraai word.
Solidariteit het sy werksmag heropgelei om mense in hierdie groot herskommeling van die werksmag by te staan.
Ons kan die hartseer en kommer sien van tientalle mense wat elke dag aan Solidariteit se deur klop, maar nie lede is nie. Die uitdagings van lede is net só groot dat Solidariteit nie nou ook nie-lede kan help nie.
Solidariteit-lede geniet egter beskerming in hierdie herskommeling. Hulle is nie alleen nie.
Ons het 'n regsafdeling van 45 mense en 60 arbeidsverhoudingespesialiste in die veld. Hulle almal se doelwit is om mense in 'n storm sterk te maak.
Solidariteit is gerat om in sy tradisionele bedrywe in te tree. Daar is goeie strukture en opgeleide personeel wat werknemers deur kollektiewe bedinging en arbeidsverhoudinge beskerm.
Solidariteit help ook individue. Individue in onder andere klein ondernemings is baie blootgestel.
Solidariteit organiseer nou ook mense volgens hulle beroepe. Mense soos mediese praktisyns, onderwysers, finansiële adviseurs, maatskaplike werkers, prokureurs en ingenieurs wat tradisioneel nie by Solidariteit aangesluit het nie, kan nou, saam met beroepsgenote binne Solidariteit se gildes, mekaar help.
Solidariteit-lede het beskerming, maar dalk het lede 'n broer, suster, pa, ma, neef, niggie, vriend of vriendin wat nie lid is nie.
Ons wil elke Solidariteit-lid vra om mense wat jy ken wat werk, maar nie lid is nie, se name vir ons te gee en hulle aan te moedig om aan te sluit.